JKN รูดหนัก 8% โบรกฯมองกำไรไตรมาส 3/61 ลดฮวบเหลือ 50 ลบ. เซ่นค่าใช้จ่ายขาย-บริหารพุ่ง
JKN รูดหนัก 8% โบรกฯมองกำไรไตรมาส 3/61 ลดฮวบเหลือ 50 ลบ. เซ่นค่าใช้จ่ายขาย-บริหารพุ่ง โดยล่าสุด ณ เวลา 11.34 น. อยู่ที่ระดับ 12 บาท ลดลง 1.10 บาท หรือ 8.40% สูงสุดที่ระดับ 13.10 บาท ต่ำสุดที่ระดับ 11.80 บาท ด้วยมูลค่าการซื้อขาย 189.23 ล้านบาท
18 ต.ค. 2561

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 11.34 น. อยู่ที่ระดับ 12 บาท ลดลง 1.10 บาท หรือ 8.40% สูงสุดที่ระดับ 13.10 บาท ต่ำสุดที่ระดับ 11.80 บาท ด้วยมูลค่าการซื้อขาย 189.23 ล้านบาท

ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ว่า ขณะนี้คงคำแนะนำ “ซื้อ” หุ้น JKN ในราคาเป้าหมาย 14.80 บาท โดยประเมินว่ากำไรสุทธิในช่วงไตรมาส 3/2561 จะอยู่ที่ระดับ 50 ล้านบาท ลดลง 46.4% จากช่วงเดียวกันปีก่อน และลดลง 26.7% จากไตรมาสก่อนหน้า ซึ่งเป็นผลมาจากค่าใช้จ่ายในการขายและบริหารที่เพิ่มขึ้นจากการจัดงาน JKN Mega Showcase
ขณะเดียวกัน คาดว่าอัตรากำไรขั้นต้น (Gross profit margin) จะอยู่ที่ 34.6% ลดลงทั้งจากช่วงเดียวกันปีก่อน และไตรมาสก่อนจากค่าเสื่อมที่เพิ่มขึ้น และ Localized content ที่ปรับตัวสูงขึ้นจากการเร่งผลิตคอนเทนต์
ทั้งนี้ แม้กำไรสุทธิในไตรมาส 3/2561 จะชะลอตัว แต่แนวโน้มกำไรสุทธิในช่วงไตรมาส 4/2561 จะเติบโตโดดเด่นทั้งจากช่วงเดียวกันปีก่อนและไตรมาสก่อน หนุนโดยการปิดสัญญาขายลิขสิทธิ์ให้ช่องทีวีดิจิทัลในประเทศอีก 2 ช่อง และการขายซีรีส์อินเดียและละครไทยให้ฟิลิปปินส์, อินโดนีเซีย และมาเลเซีย
อย่างไรก็ดี ยังคงประมาณการกำไรสุทธิปี 2561 อยู่ที่ระดับ 256 ล้านบาท เพิ่มขึ้น 36.5% จากปีก่อน และคงคำแนะนำ “ซื้อ” ที่ราคาเป้าหมายปี 2562 ที่ระดับ 14.80 บาท อิง DCF (WACC 11.1%, TG 3%) เทียบเท่า PER ปี 2019 ที่ 23.5 เท่า โดยระยะสั้นเรามองว่าราคาหุ้นอาจปรับตัวลงจากผลการดำเนินงานในไตรมาส 3/2561 ที่คาดว่าจะชะลอตัว โดยมองว่าราคาหุ้นที่ปรับตัวลงมาเป็นจังหวะให้ “เข้าซื้อสะสม” หุ้น JKN